: CHRIS CHAMELEON ...SOLO
Chris Chameleon het geen bekenstelling nodig nie, hy word in Suid-Afrika en oorsee as 'n musikale fenomeen beskou en daar word reeds in sy leeftyd ikoonstatus aan hom toegeskryf.
Chris betower ons al 27 jaar met sy eiesoortige, wonderlike styl en vieroktaaf stem. Daar is skynbaar ook geen perke aan hierdie kunstenaar se kreatiwiteit nie. Chris is ongetwyfeld een van ons land se mees talentvolle kunstenaars en sy bydrae is is iets wat niemand hom kan nadoen nie. Chris skryf al sy musiek en lirieke self en sy oorspronklike musiek word gekenmerk deur oorwurm melodieë en ontroerende vertolkings. Hy sing oor die liefde, drome, die lewe en met sy kitaar en buitengewone stem neem hy die luisteraar op 'n reis wat jou tydelik wegvoer uit jou daaglikse bestaan, na 'n plek waar als nog mooi en genotvol is. 'n Uitsonderlike kenmerk van sy vertonings is sy fyn en verrassende humorsin, waarmee hy gehore op die mees onverwagse tye uit die maag laat lag. Jy verlaat 'n Chris Chameleon vertoning altyd op wolke van plesier!
Met 'n prolifieke stroom musikale verrassings hou Chris sy aanhangers oral oor die wêreld altyd aan die gons. Met die ontwikkeling van sy musiek, vanaf sy eerste album tot sy mees onlangse, doen die verkleurmannetjie sy naam gestand en sal jy nooit 'n dowwe oomblik ervaar nie.
Gehore voel persoonlik geraak deur sy wonderlike, soms diep en soms grappige lirieke wat hy oor die jare geskryf het en daar is iets vir almal in sy omvangryke repertoire.
Chris betower jou met sy outentieke klank en boeiende stories en los jou altyd op soek na meer.
Met reeds 15 albums en 5 dvd opnames in sy solo hoedanigheid, is daar ook 'n vol mandjie padkos om saam huistoe te neem.